
A magyar húsipari vállalatok helyzetének elemzése

Tanulmányomban a 2011 és 2013 között sorozatosan bedőlő magyar húsipari vállalatok külső piaci helyzetét vizsgálom ártranszmissziós elemzés segítségével. A kutatás során arra a kérdésre keresem a választ, hogy az ellátási láncban alattuk és fölöttük lévő iparágak piaci erejük révén képesek-e olyan kedvezőtlen gazdasági környezetet teremteni, amelyben a húsfeldolgozó vállalatok nyereséges működése ellehetetlenül. Eredményeim alapján ez nem áll fenn. A sertéstenyésztőktől kiinduló sokkok szimmetrikusan és teljesen megjelennek a félsertés átadási árában, és ez továbbgyűrűzik a feldolgozói átadási árakba is. A feldolgozók inflációval korrigált árrése szignifikánsan nem változott a vizsgált periódusban (2004–2012). Véleményem szerint a vállalatok sorozatos bedőlését a kereslet csökkenése eredményezi, amelynek hosszú távú folyamataitól függ, hogy megéri-e állami pénzen megmenteni a csődbe jutó cégeket.



